Document ID: 32010D0814
Publication Date: 2010-12-20

Content:
DEĊIŻJONI TAL-KUNSILL
tal-20 ta’ Diċembru 2010
dwar l-iffirmar, f'isem l-Unjoni Ewropea, u applikazzjoni provviżorja tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn il-Komunità Ewropea u r-Repubblika tas-Seychelles
(2010/814/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43, flimkien mal-Artikolu 218(5) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Fil-5 ta' Ottubru 2006 l-Kunsill adotta r-Regolament (KE) Nru 1562/2006 dwar il-konklużjoni tal-Ftehim ta’ Sħubija dwar is-Sajd bejn il-Komunità Ewropea u r-Repubblika tas-Seychelles (1).
(2)
Protokoll li jistabbilixxi l-opportunitajiet ta’ sajd u l-kontribuzzjoni finanzjarja previsti fil-Ftehim ta’ Sħubija (minn hawn 'il quddiem “il-Protokoll preċedenti”) huwa anness għall-Ftehim ta' Sħubija. Il-Protokoll preċedenti jiskadi fis-17 ta' Jannar 2011.
(3)
L-Unjoni nnegozjat mar-Repubblika tas-Seychelles (minn hawn 'il quddiem “is-Seychelles”) Protokoll ġdid (minn hawn 'il quddiem “il-Protokoll”) għall-Ftehim ta' Sħubija, li jipprovdi lill-bastimenti tal-UE b'opportunitajiet tas-sajd fl-ilmijiet li fihom is-Seychelles jeżerċita s-sovranità jew il-ġuriżdizzjoni fir-rigward tas-sajd. Sabiex tkun żgurata l-kontinwità tal-attivitajiet tas-sajd mill-bastimenti tal-UE, il-Protokoll jipprovdi għall-applikazzjoni provviżorja tiegħu.
(4)
Fil-konklużjoni ta' dawk in-negozjati, il-Protokoll ġie inizjalat fit-3 ta' Ġunju 2010 u ġie emendat permezz ta' Skambju ta' Ittri fid-29 ta' Ottubru 2010.
(5)
Il-Protokoll għandu jiġi ffirmat u għandu jiġi applikat fuq bażi provviżorja, sakemm jitlestew il-proċeduri tal-konklużjoni tiegħu,
ADOTTA DIN ID-DEĊIŻJONI:
Artikolu 1
L-iffirmar tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn il-Komunità Ewropea u r-Repubblika tas-Seychelles (minn hawn 'il quddiem “il-Protokoll”) huwa b’dan approvat f’isem l-Unjoni, suġġett għall-konklużjoni tiegħu.
It-test tal-Protokoll huwa mehmuż ma’ din id-Deċiżjoni.
Artikolu 2
Il-President tal-Kunsill huwa b'dan awtorizzat sabiex jinnomina l-persuna jew persuni li jkollhom is-setgħa li jiffirmaw il-Protokoll f'isem l-Unjoni Ewropea, suġġett għall-konklużjoni tiegħu.
Artikolu 3
Il-Protokoll għandu jiġi applikat fuq bażi provviżorja mid-data tal-iffirmar tiegħu (2), skont l-Artikolu 13 tiegħu, sakemm jitlestew il-proċeduri tal-konklużjoni tiegħu.
Artikolu 4
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fi Brussell, l-20 ta’ Diċembru 2010.

Metadata:
Eurovoc Level 1 Categories: 100161
100146
100143
100156
Eurovoc Level 2 Categories: 100280
100252
100186
100170
Eurovoc Level 3 Categories: 3461
5424
427
2476
1372
All Eurovoc Categories: 1159
1372
2095
2556
4148
427
4790
544